text: Stærk canadier til SønderjyskE
  20 januar 2011 kl. 19.47
  De danske ishockey-mestre får solid, canadisk forstærkning med forwarden Brett Lysak, der har spillet i flere europæiske og danske klubber.
  I den kommende weekend støder han til spillertruppen hos de danske ishockeymestre, SønderjyskE.
  Canadiske Brett Lysak har et indgående kendskab til europæisk ishockey, hvor han har spillet de sidste seks sæsoner.  Forwarden, der også har spillet kampe for NHL klubben Carolina Hurricanes, kender den danske Al Bank Liga særdeles godt efter ophold i både Odense Bulldogs og EfB Ishockey.
  
  Skifter straks
  Brett Lysak skifter med omgående virkning fra den stærke, østrigske liga og Jesenice, hvor han var klubbens næst mest scorende spiller.
  Sportschef Søren Stockfisch ser frem til at få forwarden i aktion. 
  ? Med Brett Lysak har vi sikret os en solid forstærkning til den resterende del af sæsonen. Han er en spillertype, som med sin fysik kan skabe plads for andre. Samtidigt er han også meget direkte i sin spillestil, og bliver en værdifuld afslutter, siger Søren Stockfish. 
  Brett Lysak får trøje nr. 18, men det er endnu uvist, hvornår han spiller sin første kamp for SønderjyskE.
  